Kladopoljsko jezero
Kladopoljsko jezero (zovu ga još i Martinovo vrelo po vrelu koje se nalazi oko 500 m od jezera) je jezero koje se nalazi na zapadnim padinama planine Zelengora prema Kalinoviku u Bosni i Hercegovini. Nalazi se na nadmorskoj visini od 1.380 metara, dugačko je oko 250 metara i široko oko 100 metara. Maksimalna dubina jezera je oko 9 metara. Jezerom gazduje SRD “Ulog” iz Uloga. Sam naziv Kladopoljsko, jezero je dobilo po kladama (balvanima) kojih je puno jezero. Pretpostavlja se da je ovaj dio Zelengore nekad bio sav u šumama, te je pored jezera išao i put kojim su se balvani izvlačili iz te šume. Jedan dio tih balvana je ostajao u jezeru i dan danas izgledaju jako očuvano. U jezeru jedina vrsta ribe je potočna pastrmka, a opstaje zahvaljujući jakom dotoku vode iz jednog potoka u kojem se i mrijesti. U blizini jezera je Nekropola stećaka Čengića Bare, koja je nacionalni spomenik Bosne i Hercegovine.. Nekropola se nalazi i na listi 30 srednjovjekovnih nekropola stećaka koje su 2016. godine proglašene Svjetskom baštinom UNESCO-a. Jezero je idealno za ribolov mušičarenjem (eng. flyfishing), jer je u ljetnom periodu priobalni plićak obrastao lokvanjem.